Avainsanat

Tiivistelmä



Avainsanat

1. Välitoimet - Täytäntöönpanon lykkääminen - Muutoksenhaun kohteena oleva yhteisöjen ensimmäisen oikeusasteen tuomioistuimen tuomio - Yhteisöjen tuomioistuimen toimivallan rajat

(HT 39 artiklan toinen kohta; EHTY:n tuomioistuimen perussäännön 53 artikla)

2. Välitoimet - Täytäntöönpanon lykkääminen - Muutoksenhaun kohteena oleva yhteisöjen ensimmäisen oikeusasteen tuomioistuimen tuomio - Myöntämisedellytykset - Fumus boni juris - Vakava ja korjaamaton vahinko - Kilpailuoikeuden soveltamista koskevan hallinnollisen menettelyn jatkaminen - Täytääntöönpanon lykkäämisedellytysten puuttuminen

(HT 39 artiklan toinen kohta; EHTY:n tuomioistuimen perussäännön 53 artikla; yhteisöjen tuomioistuimen työjärjestyksen 83 artiklan 2 kohta)

Tiivistelmä

1. Välitoimista päättävän tuomioistuimen asiana ei ole täsmentää muutoksenhaun kohteena olevan yhteisöjen ensimmäisen oikeusasteen tuomioistuimen tuomion täytäntöönpanoa koskevia yksityiskohtaisia sääntöjä.

( ks. 45 kohta )

2. EHTY:n tuomioistuimen perussäännön 53 artiklan mukaan yhteisöjen ensimmäisen oikeusasteen tuomioistuimen tuomioon kohdistuvalla valituksella ei periaatteessa ole lykkäävää vaikutusta. Kuitenkin HT 39 artiklan toisen kohdan mukaan yhteisöjen tuomioistuin voi, jos se katsoo olosuhteiden sitä edellyttävän, määrätä valituksenalaisen tuomion täytäntöönpanon lykkäämisestä. Tässä suhteessa työjärjestyksen 83 artiklan 2 kohdasta seuraa, että lykkäämisen myöntäminen HT 39 artiklan toista kohtaa soveltamalla riippuu kiireellisyyden osoittavien olosuhteiden olemassaolosta sekä tosiasiallisista ja oikeudellisista perusteista, joilla voidaan ensi arviolta perustella tällainen toimenpide.

Kun on kysymys kiireellisyysedellytyksestä, välitoimimenettelyn tarkoituksena on varmistaa tulevan lopullisen päätöksen täysimääräinen tehokkuus, jotta vältetään aukot yhteisöjen tuomioistuimen takaamassa oikeussuojassa. Tämän tavoitteen saavuttamiseksi kiireellisyyttä on arvioitava siihen nähden, onko asiassa tarpeen antaa väliaikainen ratkaisu, jotta vältytään siltä, että väliaikaista oikeussuojaa pyytäneelle asianosaiselle aiheutuu vakavaa ja korjaamatonta vahinkoa. Sen asianosaisen, joka vetoaa vakavaan ja korjaamattomaan vahinkoon, on näytettävä tällainen vahinko toteen. Vaikka tässä suhteessa ei vaadita vahingon aiheutumisesta ehdotonta varmuutta vaan riittävää todennäköisyyttä, kantaja on kuitenkin velvollinen näyttämään toteen ne tosiseikat, joiden perusteella voidaan katsoa, että vakavaa ja korjaamatonta vahinkoa voi aiheutua.

Tässä suhteessa kilpailuoikeuden soveltamista koskevan hallinnollisen menettelyn jatkaminen, kun sitä on järjestelty siten, että yritykset voivat esittää käsityksensä ja komissio saada tietoja, ei aiheuta yrityksille muita velvollisuuksia kuin osallistumisvelvollisuuden tähän menettelyyn oikeuksiensa puolustamiseksi. Tämän kaltainen velvollisuus ei ole sellainen, että se aiheuttaisi täytäntöönpanon lykkäämisen oikeuttavaa vakavaa ja korjaamatonta vahinkoa kyseisten yritysten oikeudelliselle asemalle tai niiden intresseille. Mitä tulee lisäksi siihen mahdollisuuteen, että kantajayritys nostaisi tai esittäisi kanteen tai vaateen tuomioistuimessa komission toimenpiteiden seurauksena, pelkän vahingonkorvauskanteen nostaminen ei ole omiaan aiheuttamaan vakavaa ja korjaamatonta vahinkoa. Lopuksi yleiset väitteet, joiden mukaan komission yksiköiden toiminnalle aiheutuisi käytännöllisiä tai hallinnollisia vaikeuksia riidanalaisen tuomion välittömästä täytäntöönpanosta, eivät ole peruste täytäntöönpanon lykkäämiselle.

( ks. 46-47, 52-53, 55, 57-58 kohta )